C 148/12
MT
Il-Ġurnal Uffiċjali tal-Unjoni Ewropea
28.4.2023
Flimkien, il-proposta għal liġi dwar ir-restawr tan-natura u l-Patt il-ġdid għall-pollinaturi għandhom il-potenzjal li jkunu bidla fundamentali għall-konservazzjoni tal-pollinaturi fil-livell tal-UE.
Dawn jgħollu l-livell ta’ ambizzjoni stabbilit skont l-istrateġija tal-UE għall-bijodiversità biex jitreġġa’ lura t-tnaqqis tal-popolazzjonijiet tal-pollinaturi sal-2030 u biex in-natura terġa’ tinġieb lura fl-art agrikola.
Il-pjanijiet tal-Istati Membri fl-ambitu tal-PAK se jappoġġaw lill-bdiewa, inkluż il-bdiewa b’azjenda agrikola żgħira, fittranżizzjoni lejn iż-żieda tas-sostenibbiltà u r-reżiljenza tas-sistemi tal-biedja matul l-2023–2027.
Minħabba dawn ir-raġunijiet, aktar milli jiġu proposti atti leġiżlattivi ġodda, il-prijorità hija li jiġi żgurat li l-proposti li bħalissa qed jiġu nnegozjati mill-koleġiżlaturi jiġu adottati malajr u mbagħad jiġu implimentati, flimkien mal-PAK.
Il-Kummissjoni se tagħmel kull sforz biex tilħaq dak il-għan, u tħeġġeġ lill-atturi kkonċernati kollha biex jikkontribwixxu għalih.
Aktar minn miljun dikjarazzjoni b’appoġġ għal din l-inizjattiva taċ-ċittadini huma sinjal ċar u inkoraġġiment li l-livell għoli ta’ ambizzjoni tal-proposti tal-Kummissjoni għandu jinżamm.
Is-suċċess tal-Patt Ekoloġiku Ewropew fittmexxija ta’ din it-tranżizzjoni jiddependi mis-soċjetà kollha — inkluż iċ-ċittadini, il-bdiewa, in-negozji, ix-xjenzati, l-awtoritajiet pubbliċi, u l-istituzzjonijiet Ewropej.